Oktober | 2016 | Slaai Sonder Blare
Die man lieg soos 'n tandetrekker. Tipiese makelaar.
Kyk hoe slaan die dronk man sy vrou op die pawiljoen. Tipiese Blou Bul.
Die dame is besig om haar grimering in die kar aan te sit. Tipiese vroumens.
Hy loop al weer met 'n help-my-sterk-lyk-hempie in die winkel rond. Tipiese liggaamsbouer.
Die kind slaan al weer die kamerdeur so hard toe dat die bure dink daar is 'n aardbewing. Tipiese tiener.
Hy praat te hard, gooi tamatiesous oor alles en is oorgewig. Tipiese Amerikaner.
Die student brand die universiteit af. Tipiese ANC jeuglid.
Hy val op die vloer neer en skop sy voete. Tipiese kleuter-vloermoer.
Ek staan al vir langer as een uur in die ry. En daar is net drie mense voor my. Tipiese poskantoor.
Die 4×4 parkeer onwettig op die sypaadjie voor die skool vir die prysuitdeling. Tipiese Toyota-eienaar.
Die klas hou eenvoudig nie op praat nie, al skree die juffrou haar stem hees. Tipiese Graad 9's.
Sy staan op die skootrekenaar en kan nie verstaan hoekom haar 'skaal' nie werk nie. Tipiese blond.
Hy probeer jou indoen en jy sal hom afstry, want jy betaal nie soveel vir 'n mat nie. Tipiese Indiër.
Hy staan kop onderstebo en staar na iemand anders se voete, nes hy dink ekstroverte doen. Tipiese aktuaris.
Tipies is die stereotipe, die gemene massa, die gemiddeld. Maar ek sien fout met hierdie redenasie… en ja, ek het die skewe Wiskunde gaan doen. Meer as 7 biljoen mense op aarde, versprei oor kleur en klankgrense. Babas en pensioenarisse, vegetariërs en vleisvreters, professors, profete en leke, introverte en akteurs, armblankes en Donald Trump, misdadigers en vryheidsvegters, hipnotiseurs, hiperaktiewes en homoseksueles. As ons die gemiddeld van die mensdom sou neem, sou die tipiese mens een testikel en een bors gehad het en nie oor die volledige onderstel beskik het om kinders te kon maak of te kon baar nie. Die tipiese mens sou half-blind, half-krom, half-dom en half-stom gewees het. Die tipiese mens sou een agtste van 'n chromosoom gekort het, nie Afrikaans gepraat het nie en nooit gebid het nie. Tipies sou niemand kon bestuur nie, nie instruksies kon lees nie, nie kon dubbelkliek op 'n muis nie, nie eers geweet het na watter muis ek nou verwys het nie en boonop sou niemand vir die regering kon werk nie (nie dat ek sê daar word tans gewerk nie).
Ek is nie tipies vrou, tipies ma, tipies onderwyser of tipies eksentries nie. Ek is ek en jy is jy en as jy veralgemeen moet jy liewer uit my pad bly. Vir diè wat voorstaanders is van tipiese sêgoed, tipiese raad en tipiese onintellektuele waansinnighede… kom ek sê dit sommer in 'n taal wat julle sal verstaan en hopelik sal onthou: 'tipies' se gat.